يا شباب يا بنات المسلمين اتقوا الله راه حرام التصاحيب والخرجات بين الجنسين مرة نتلاقاو فجردة مرة نتلاقاو فقهوة … واش حنا مسلمين ؟ اش كايقول الاسلام فهاذ المنكر والباطل ؟ واش ربي كايرضى هاذشي ؟؟ اسيدي نتا ما عجبك الاسلام او نتا علماني … لو ما سعفك الدين يا اخي فلتسعفكم المروءة !! واش ترضى اختك او بنتك او زوجتك تكون داخلة مجموعة ديال القهوة مثلا شوية تلقاها خارجة مع واحد فقهوة !!! تقول ليا عادي ؟؟ راه لي رضا في اهل بيته الخبث يسمى ديوثا … وحنا عارفين البنت والدري فاش كايتجمعو اش كايتحرك فيهم ما يكذب عليا حد … لا حقا بحال ختي لا حقا بحال خويا … هذا الكلام بداية كل قصة منكر … فالاخير كاتبكي حقا ضحك عليا كل الذكور خونة قضا غرضو وخوا بيا … او هو يبدا يبكي علينا كل البنات خائنات لي مشيت عندها نلقاها ماشي بكر حقا ما بقاوش بنات الناس حقا خطبها واحد لاباس عليه وبلوكاتني وخوات بيا … يا اخي اي حاجة حرمها علينا ربي راه ما فيهاش خير لينا … لكن حنا بغينا الباطل والشهوة والحرام … ابليس اما طرد من الجنة وعد الله انه سيغوينا اجمعين انتقاما من ابينا ادم لي فضله الله عليه … وقال له ربنا " لأملأن جهنم من الجنة والناس اجمعين " نتا اختر بغيتي طريق الله ولا طريق عدو الله … والله العلاقات المحرمة ما هي الا مرض للقلب وعذاب للنفس طريق مظلم اخره الزنا او الشهوة الحرام … علاش نحرق روحي ونعذب نفسي … والله لي غادي فهاذ الطريق ما كايرتاح في حياته … السعادة في طريق الله المتعة في العفة الراحة في الحلال … اصبر حتى تتزوج وخرج مع زوجتك … نصيحة لكم من قلبي والله يتفطر قلبي كمدا فاش كاتجيني رسائل المصاحبين كلها جروح وهموم والم وخيانة وعذاب … وكانشوف لي ياله كايتعارفوا كانقول مع راسي لو يعلم هؤلاء المساكين ما ينتظرهم والله لعفّوا ولزهدوا في الحرام ولهربوا منه … المساكين لما يتعارفون كل واحد منهم يظهر للاخر اجمل ما فيه … علاقة مبنية على المظاهر والزيف والتصنع فإذا طال بهم الامر انكشفت عورة كل واحد فيهم وانصدم كل طرف بالاخر قال تغير عليّ … لا ياحبيبي ام يتغير احد … بل انتهت مدة الفلتر هذا هو الاصل الذي كان كل واحد منكم يستره… اسأل الله الهداية والستر والثبات لجميع ابناء المسلمين .